b'\n_START_ARTICLE_\nR\xc3\xa2ul V\xc4\x83leanca\n_START_SECTION_\nRegim hidrologic\n_START_PARAGRAPH_\n\xc3\x8en perioadele secetoase, r\xc3\xa2ul intr\xc4\x83 sub p\xc4\x83m\xc3\xa2nt \xc3\xaen dreptul satului Olteni,form\xc3\xa2nd un strat acvifer de suprafa\xc8\x9b\xc4\x83, ca apoi sa ias\xc4\x83 la suprafa\xc8\x9b\xc4\x83 \xc3\xaen aval. \xc3\x8en perioadele prelungite de secet\xc4\x83 poate seca pe cursul inferior. Toamna \xc8\x99i prim\xc4\x83vara, datorit\xc4\x83 ploilor abundente, debitul poate cre\xc8\x99te considerabil brusc, provoc\xc3\xa2nd inunda\xc8\x9bii \xc8\x99i surp\xc4\x83ri de teren.\n_START_SECTION_\nEtimologie\n_START_PARAGRAPH_\nDenumirea "V\xc4\x83leanca" provine de la localitatea situat\xc4\x83 pe cursul s\xc4\x83u inferior(V\xc4\x83lenii de Munte). Mai este numit \xc8\x99i Valea St\xc3\xa2lpului(St\xc3\xaelpu), nume provenit de la unul din satele pe care \xc3\xael str\xc4\x83bate.\n_START_SECTION_\nFaun\xc4\x83\n_START_PARAGRAPH_\nValea r\xc3\xa2ului \xc3\xaen amonte de V\xc4\x83leni are o biodiversitate uimitoare, \xc3\xaen special amfibieni.\n_START_SECTION_\nMamifere\n_START_PARAGRAPH_\nDin r\xc3\xa2ndul mamiferelor se pot enumera \xc8\x99oarecele de c\xc3\xa2mp (microtus arvalis), chi\xc8\x9bcanul (sorex araneus), iepurele de c\xc3\xa2mp (lepus europaenus) si c\xc4\x83prioara.\n_START_SECTION_\nP\xc4\x83s\xc4\x83ri\n_START_PARAGRAPH_\nNu exist\xc4\x83 informa\xc8\x9bii la aceast\xc4\x83 dat\xc4\x83.\n_START_SECTION_\nReptile\n_START_PARAGRAPH_\nDin cauza faptului c\xc4\x83 mare parte din valea r\xc3\xa2ului este \xc3\xaemp\xc4\x83durit\xc4\x83 sau cultivat\xc4\x83 se reg\xc4\x83sesc doar 4 specii de reptile: gu\xc8\x99terul (lacerta viridis), \xc8\x99arpele de cas\xc4\x83 (natrix natrix), \xc8\x99arpele de ap\xc4\x83 (natrix tessellata) \xc8\x99i \xc8\x99arpele de alun (coronela austriaca). Trebuie men\xc8\x9bionat c\xc4\x83 \xc8\x99arpele de ap\xc4\x83 nu urc\xc4\x83 pe firul apei mai sus de V\xc4\x83lenii de Munte.\n_START_SECTION_\nAmfibieni\n_START_PARAGRAPH_\nDatorit\xc4\x83 climatului umed al v\xc4\x83ii cauzat de prezen\xc8\x9ba R\xc3\xa2ului V\xc4\x83leanca, se reg\xc4\x83sesc 8 specii din cele 18 din Rom\xc3\xa2nia: broasca mare de lac (rana ridibunda), broasca de p\xc4\x83dure (rana dalmatina), broasca r\xc3\xa2ioas\xc4\x83 comun\xc4\x83 (bufo viridis), broasca r\xc3\xa2ioas\xc4\x83 brun\xc4\x83 (bufo bufo), brot\xc4\x83celul/buratecul (hyla arborea), buhaiul de balt\xc4\x83 cu burta galben\xc4\x83 (bombina variegata), tritonul cu creast\xc4\x83 (triturus cristatus) \xc8\x99i tritonul comun (triturus vulgaris). De\xc8\x99i num\xc4\x83rul speciilor este mare, datorit\xc4\x83 varia\xc8\x9biei lan\xc8\x9bului trofic popula\xc8\x9biile din fiecare specie difer\xc4\x83 ca num\xc4\x83r de la an la an. \xc3\x8en general broa\xc8\x99tele r\xc3\xa2ioase brune nu coboar\xc4\x83 mai jos de satul Tei\xc8\x99ani.\n_START_SECTION_\nPe\xc8\x99ti\n_START_PARAGRAPH_\nDin cauza debitului mic \xc8\x99i al ad\xc3\xa2ncimii, \xc3\xaen V\xc4\x83leanca se g\xc4\x83sesc doar 2 specii de pe\xc8\x99ti: boi\xc8\x99teanul\xc2\xa0(phoxinus phoxinus) \xc8\x99i zv\xc3\xa2rluga (cobitis taenia).\n_START_SECTION_\nInsecte\n_START_PARAGRAPH_\nNu exist\xc4\x83 informa\xc8\x9bii la aceast\xc4\x83 dat\xc4\x83.\n_START_SECTION_\nFlora (Vegeta\xc8\x9bie)\n_START_PARAGRAPH_\nVegeta\xc8\x9bia pe cursul mediu este format\xc4\x83 dintr-o alternan\xc8\x9b\xc4\x83 de p\xc4\x83duri de foioase, p\xc4\x83\xc8\x99uni \xc8\x99i terenuri agricole de dimensiuni mici, limitate de versan\xc8\x9bi. Cursul superior str\xc4\x83bate \xc3\xaen principal p\xc4\x83duri, ie\xc8\x99ind la lumin\xc4\x83 doar pentru c\xc3\xa2teva sute de metri. Pe cursul inferior vegeta\xc8\x9bia este aproape inexistent\xc4\x83, cursul fiind amenajat, albia fiind cimentat\xc4\x83 pentru a \xc3\xaempiedica erodarea malurilor. Vegeta\xc8\x9bia de la v\xc4\x83rsare este specific\xc4\x83 luncilor. \xc3\x8en mla\xc8\x99tinile de l\xc3\xa2ng\xc4\x83 cursul apei se \xc3\xaent\xc3\xa2lne\xc8\x99te vegeta\xc8\x9bie specific\xc4\x83 (papur\xc4\x83, p\xc4\x83rul-soacrei).\n_START_SECTION_\nEcologie \xc8\x99i starea ecosistemului\n_START_PARAGRAPH_\nDe\xc8\x99i actualmente ecosistemul este \xc3\xaentr-o stare bun\xc4\x83, el se degradeaz\xc4\x83 datorit\xc4\x83 de\xc8\x99eurilor aruncate \xc3\xaen albia r\xc3\xa2ului. Pe cursul superior apa se afl\xc4\x83 la standarde foarte \xc3\xaenalte din punct de vedere calitativ, datorit\xc4\x83 izol\xc4\x83rii, lucru care nu mai este valabil \xc8\x99i \xc3\xaen aval. Pe cursul inferior albia minor\xc4\x83 este mai curat\xc4\x83 dec\xc3\xa2t mai \xc3\xaen amonte, \xc3\xaen Tei\xc8\x99ani datorit\xc4\x83 ac\xc8\x9biunilor de ecologizare organizate periodic \xc3\xaen V\xc4\x83lenii de Munte.'